ישראל מפקירה את הפעוטות שלה

בשירו העצוב של יהודה עמיחי, "אלוהים מרחם על ילדי הגן", הוא מזכה את ילדי הגן הרכים במנת חסד מיוחדת הניתנת להם על ידי השגחה עליונה. אבל במדינת ישראל שנת 2021, אין רחמים, אין שמירה, אין הגנה ואין חמלה עבור החלשים ביותר, חסרי הישע — ילדי הגיל הרך, תינוקות ופעוטות מלידה ועד גיל שלוש.

שנים ארוכות [מפקירה מדינת ישראל מספר גדל והולך של ילדים צעירים](https://www.haaretz.co.il/blogs/avidabush/BLOG-1.7452233), השוהים מגיל צעיר מאוד במסגרות יום לגיל הרך למשך שעות ארוכות. הפקרה זו מתגלמת בקיומה של מערכת חינוך לא פורמלית, בלתי מפוקחת, בלתי מתוקצבת ולא מושקעת, בכל הפרמטרים שבהם נמדדת מסגרת חינוכית איכותית.

מסגרות הגיל הרך בישראל [פועלות באיכות ירודה](https://www.haaretz.co.il/opinions/.premium-1.9386360) (כפי שהודגם במחקריו של פרופ' אבי שגיא ונכתב בדו"ח של פרופ' מרים רוזנטל) במדדים של יחס מטפלת־ילדים, רגישות טיפולית, איכות כוח אדם ועוד.

[הרשלנות וההזנחה של מסגרות הגיל הרך](https://www.haaretz.co.il/magazine/.premium.HIGHLIGHT-MAGAZINE-1.9508290) מבליחות אל חיינו בכותרות מרעישות במקרים קשים של פגיעה והתעללות בילדים רכים. אבל מקרים אלה הם קצה קרחון שחושף רק במעט את הטיפול הלקוי והלא רגיש שהוא מנת חלקם של פעוטות רבים, חסרי קול וביטוי. למרבה הצער, מסגרות אלה הפכו ל"חצר האחורית" של חברה שמתגאה ומתהדרת בהישגים טכנולוגיים.

**המציאות הכלכלית בארץ מאלצת הורים רבים להכניס את ילדיהם בגיל צעיר מאוד למסגרות טיפוליות לא מיטיבות דיין למשך שעות רבות**

מאז היווסדה, התפתחה והתעצבה החברה הישראלית סביב נרטיב של רדיפה והכחדה, כך שחרדה קיומית אינהרנטית מלווה אותה. קידוש המשפחתיות ועידוד הילודה הם חלק מביטוייה של דאגה הישרדותית זו. יחד עם זאת, [הבאת ילדים לעולם בישראל](https://www.haaretz.co.il/nature/zafrir/.premium-1.9955175) אינה מגובה על ידי מדיניות הנשענת על תפישת עולם מבוססת מחקר וידע על אודות התנאים הראויים לטיפול וחינוך של תינוקות ופעוטות, ונעדרת התייחסות אחראית לתנאי הקשר והיחסים שילדים רכים זקוקים להם להתפתחותם הרגשית הנפשית.

מחקר מצטבר על הגורמים המכוננים בריאות נפשית בגיל הרך מצביע על כך, שבשנות החיים הראשונות קשר אינטימי ובטוח של ילד עם דמות אחת קבועה הוא אבן יסוד בהתפתחותו הנפשית התקינה. קשר קרוב ואינטימי מספק לפעוט תחושת ביטחון פיסי ורגשי, מאפשר לו לחוש אהוב ומוגן, ללמוד לווסת את רגשותיו, למתן את מצוקותיו, ולחקור את העולם בהנאה. זהו תנאי משמעותי ביותר ליצירת תשתית רגשית וקוגניטיבית טובה להמשך ההתפתחות.

מדינת ישראל פועלת בניגוד לצורך הזה, בכך שהיא לא מעודדת נשים לגדל את תינוקותיהן על ידי [סבסוד חופשת לידה של חצי שנה לפחות](https://www.haaretz.co.il/gallery/lifestyle/.premium-1.3882865), ובכך שאינה לוקחת אחריות על הקמה והפעלה של מסגרות איכותיות על פי סטנדרטים של טיפול בגיל הרך המוכרים בעולם המערבי.

ב–30 השנים האחרונות עברה החברה הישראלית תמורות חברתיות וכלכליות רבות, בהן, בין היתר, קידום שוויון אקדמי ותעסוקתי לנשים, לצד עלייה ברמת החיים [וביוקר המחיה](https://www.themarker.com/opinion/.premium.HIGHLIGHT-1.10133691). משפחות ישראליות מהמעמד הבינוני ומטה מנהלות כיום ברובן משק בית המבוסס על שתי משכורות, כך ששני ההורים צריכים לעבוד כדי לקיים את המשפחה. אחת ההשלכות המרכזיות של שינוי זה היא ההכרח למצוא מסגרת טיפולית לתינוקות ופעוטות עוד לפני גיל שנה.

מציאות זו מאלצת הורים רבים להכניס את ילדיהם בגיל צעיר מאוד למסגרות טיפוליות לא מיטיבות דיין למשך שעות רבות. הימשכותה והתבססותה של מציאות חיים זו יוצרת בתורה חיזוק לתפישות ואמונות שגויות אצל הורים רבים על אודות הצרכים ההתפתחותיים של פעוטות.

כיום הורים רבים נוטים לחשוב כי פעוטות זקוקים בעיקר להתנסות חברתית ממושכת כדי לפתח כישורים חברתיים טובים. לכן הורים נוטים היום להכניס ילדים בגיל צעיר למסגרת גן למשך שעות ארוכות, גם אם יש ביכולתם אפשרויות טיפוליות אחרות (להמשיך להיות עמם, עם סבתא וסבא, עם מטפלת וכו'). חשוב להשכיל ולהרחיב את ידיעתם של קובעי המדיניות ושל הורים גם יחד לגבי מרכיבי הטיפול הטוב והרצוי בגיל הרך.

שרת החינוך החדשה, ד"ר יפעת שאשא ביטון, הבטיחה בנאום כניסתה לתפקיד [להעביר את מסגרות הגיל הרך למשרד החינוך](https://www.themarker.com/news/education/.premium-1.9883027). המהלך אמנם נעשה, אך האם מערכת החינוך לגיל הרך תזכה לתקצוב ולהשקעה שהיא ראויה להם?

בשירו של יהודה עמיחי אלוהים נוטה חסד לקטנים ביותר, ילדי הגן. הלוואי שמדינת ישראל תשכיל אף היא לדאוג להם כמאמר השיר.

*הכותבת היא פסיכולוגית התפתחותית, מומחית לטיפול בטראומה בגיל הרך*